**Vas Megye 01. számú**

**Országgyűlési Egyéni Választókerület**

**Választási Iroda**

Szombathely, Kossuth L. u. 1-3.

**ELŐTERJESZTÉS**

**Szombathely Megyei Jogú Város Közgyűlésének 2016. október 27-i ülésére**

**Tájékoztató a 2016. október 2-i országos népszavazásról**

Köztársasági Elnök Úr 2016. október 2. napjára országos népszavazást írt ki. A népszavazás kezdeményezéséről, az európai polgári kezdeményezésről, valamint a népszavazási eljárásról szóló 2013. évi CCXXXVIII. törvény (a továbbiakban: Nsztv.) 65.§-a szerint az országos népszavazási eljárásban – bizonyos eltérésekkel – az országgyűlési képviselők választására vonatkozó szabályokat kell alkalmazni. Vas megyében 3 országgyűlési egyéni választókerület működött, ezek közül a Vas 01. számú OEVK székhelye Szombathely volt, területe pedig kiterjedt Balogunyom, Bucsu, Dozmat, Felsőcsatár, Horvátlövő, Nárai, Narda, Pornóapáti, Sé, Szombathely, Torony és Vaskeresztes településekre.

A választási eljárásról szóló 2013. évi XXXVI. törvény (a továbbiakban: Ve.) 79.§ (1) bekezdése értelmében a szavazókörök kialakítását érintő változásokat a helyi választási iroda vezetője folyamatosan figyelemmel kíséri, és szükség esetén módosítja a szavazóköri beosztást.

Voltak olyan szavazóhelyiségek, amelyek továbbra is alkalmasak voltak a szavazás lebonyolítására, azonban az adott helyiség használójaként szereplő intézmény elnevezése – amely megkönnyíti a helyiség beazonosítását – időközben megváltozott. Így három szavazóhelyiség vonatkozásában ezt a pontosítást kellett átvezetni. Egy szavazóhelyiség vonatkozásban az akadálymentes megközelíthetőség biztosítása érdekében az eddigi szavazóhelyiség bejáratának pontos megjelölése vált szükségessé.

A Ve. 165.§ (1) bekezdése meghatározza, hogy a szavazóhelyiségnek milyen feltételeknek kell megfelelnie. Sajnálatosan időközben több önkormányzati tulajdonú ingatlan használata megváltozott, műszaki állapota leromlott, illetve értékesítésre került, továbbá a nem önkormányzati tulajdonban álló, szavazóhelyiségként kijelölt ingatlanok vonatkozásában is számos változás következett be. Három szavazókör szavazóhelyisége (Kámoni Arborétum, volt Teleki Blanka Tanműhely, Homok úti lőtér) műszaki állapota miatt alkalmatlanná vált. Ezen felül az egyik szavazókörben az eddigi szavazóhelyiség a Közterület-felügyelet épületében került kijelölésre. Tekintettel arra, hogy ezen ingatlanban történik a városi közterületi kamera rendszer működtetése, ezért biztonsági szempontból egy új szavazóhelyiség kijelölése vált szükségessé. A Szent-Györgyi Iskola használati módjának megváltozása szintén alkalmatlanná tette az ingatlant a szavazás zavartalan lebonyolítására, míg Petőfi-telepen a Közösségi házban került kijelölésre a szavazóhelyiség.

Ez a módosítás azonban nem érintette a többi szavazókör számát, sorszámát, területi beosztását, illetve a módosítással érintett egyetlen szavazókör vonatkozásában sem változott a sorszám és a területi beosztás.

A szavazókörök felülvizsgálatáról és módosításáról szóló határozatomat a Ve. 80.§-a a helyben szokásos módon 2016. április 6. napján közzétettük.

Azt a választópolgárt, aki legkésőbb 2016. augusztus 5. napján a szavazóköri névjegyzékben szerepelt, a Nemzeti Választási Iroda értesítő megküldésével tájékoztatta a szavazóköri névjegyzékbe vételről. Azt a választópolgárt, aki 2016. augusztus 5-ét követően került Szombathely település szavazóköri névjegyzékébe, a szombathelyi választási iroda tájékoztatta a szavazóköri névjegyzékbe történt felvételről értesítő megküldésével. A magyarországi lakcímmel nem rendelkező választópolgárok az országos népszavazáson való részvételüket, illetve a névjegyzékben szereplő adataiknak a módosítását 2016. szeptember 17-én 16,00 óráig kérhették. E mellett lehetett szavazni a külképviseleteken, továbbá átjelentkezéssel szavazhattak azok a választópolgárok, akik legkésőbb 2016. szeptember 30. napján 16,00 óráig kérték abba a szavazóköri névjegyzékbe való felvételüket, ahol a szavazás napján tartózkodtak. A szavazóköri névjegyzékkel kapcsolatos kérelmeket az a választási iroda bírálta el, amelynek a szavazóköri névjegyzékén a választópolgár a kérelem benyújtásakor szerepelt. A külképviseleten és az átjelentkezéssel szavazó választópolgárok száma, akiknek a kérelmét a szombathelyi választási iroda bírálta el, 816 volt.

A szavazóköri névjegyzékben szereplő, mozgásában egészségi állapota vagy fogyatékossága, illetve fogva tartása miatt gátolt választópolgár mozgóurna iránti kérelmet nyújthatott be. Ezzel a lehetőséggel 307 választópolgár élt 2016. szeptember 30. napjáig. Az október 2-án beérkezett kérelmeket a szavazatszámláló bizottság bírálta el. Annak érdekében, hogy minél egyszerűbben tudjuk a mozgóurnás szavazást lebonyolítani, illetve a kérelmeket elbírálni, és az érintettek részére az erről szóló értesítést eljuttatni, felvettük a kapcsolatot a büntetésvégrehajtási intézettel, a szociális intézményekkel, időskorúak otthonaival.

A Ve. 102.§ (4) bekezdése lehetővé tette, hogy a szavazatszámláló bizottsági tagok és a jegyzőkönyvvezetők kérelmére a választási iroda annak a szavazókörnek a névjegyzékébe tegye át, amely szavazatszámláló bizottság munkájában a szavazás napján részt vett. Ezzel a lehetőséggel 150 személy élt.

A Ve. 33.§ (3) bekezdése kimondja, az országgyűlési egyéni választókerületi választási bizottság választott tagjának megbízatása a következő általános választásra megválasztott bizottság alakuló üléséig, megbízott tagjának megbízatása a választás végleges eredményének jogerőssé válásig tart. A Választási Bizottság három tagját és kettő póttagját a Ve. 22.§-ában foglaltak szerint Szombathely Megyei Jogú Város Közgyűlése 2014. január 30-i ülésén választotta meg, akik 2014. január 31. napján Polgármester Úr előtt esküt tettek, személyükben semmiféle változás nem következett be. A fentiekben idézett jogszabályi előírások alapján tehát Vas Megye 01. számú Országgyűlési Egyéni Választókerület Választási Bizottsága az országos népszavazás kiírását követően gond nélkül meg tudta kezdeni munkáját. Az Nsztv. 68.§ (2) bekezdésében foglaltak alapján három országgyűlési képviselőcsoporttal rendelkező párt delegált az OEVB-ben egy-egy tagot, akik szintén esküt tettek Polgármester Úr előtt, és ezt követően kezdték el munkájukat.

A Választási Bizottsághoz 3 alkalommal nyújtottak be kifogást. A Ve. 44.§ (1) bekezdése értelmében a választási bizottság az ügy érdemében határozatot, az eljárás során felmerült minden egyéb kérdésben jegyzőkönyvbe foglalt döntést hoz. A Választási Bizottság szeptember 9-i és 15-i ülésén a benyújtott kifogásokat érdemben elbírálta, míg a szeptember 13-i ülésén a benyújtott kifogás vonatkozásában megállapította illetékessége hiányát, és a kifogást jegyzőkönyvbe foglalt döntésével átette az illetékes OEVB-hez. Vas Megye 01. számú Országgyűlései Egyéni Választókerület Választási Bizottsága által hozott mindkét határozat ellen jogorvoslati kérelemmel fordultak a Nemzeti Választási Bizottsághoz, aki mindkét határozatot helyben hagyta.

Szombathely Megyei Jogú Város Közgyűlése 2014. február 27-i ülésén választotta meg a Ve. 24.§ (1) bekezdése alapján a szavazatszámláló bizottságok tagjait és póttagjait, szám szerint 213 tagot és 92 póttagot, akik 2014. március 27-én tettek esküt Polgármester Úr előtt. A Ve. fentiekben ismertetett 33.§ (3) bekezdése a szavazatszámláló bizottsági tagokra is vonatkozik. Azonban 2016 évig összesen 26 fő esett ki a választott tagok közül, 5 fő haláleset miatt, 2 elköltözött, 8 lemondott és 11 fő pedig előre úgy nyilatkozott, hogy nem fog tudni közreműködni a népszavazáson, és a póttagok közül pedig 22-en jelezték, hogy részt tudnak venni a bizottság munkájában. Annak érdekében, hogy a szavazatszámláló bizottságok határozatképességét a népszavazás napján végig biztosítani lehessen, elkerülhetetlen volt további póttagok választása. A Közgyűlés a 302/2016.(IX.15.) Kgy. számú határozatával választott újabb póttagokat. A szavazatszámláló bizottságokba kettő országgyűlési képviselőcsoporttal rendelkező párt delegált mindösszesen 172 tagot. A szavazatszámláló bizottsági tagok eskütételére és oktatására 2016. szeptember 22. és 30. napján került sor.

A népszavazás sikeres lebonyolítása során az informatikai rendszer biztonságos környezetének megteremtése érdekében a Polgármesteri Hivatal fölszinti kistermében és a házasságkötő teremben alakítottuk ki az informatikai központot, mely alapvetően biztosította a népszavazással kapcsolatos informatikai feldolgozások, jelentések végrehajtását. Az országos rendszer eléréséhez szükséges Nemzeti Távközlési Gerinc (NTG) kialakítása és rendszerbe integrálása is megtörtént, így a helyi infokommunikációs környezet is időben rendelkezésre állt.

Az előkészítő munkákhoz és a feldolgozáshoz 5 db informatikai munkaállomás környezetet kaptunk a szükséges perifériákkal (nyomtató, kártyaolvasó). A népszavazással összefüggő feladatok ellátásához a Nemzeti Választási Rendszert /NVR/, valamint a Választási Kommunikációs és Információs Rendszer /VÁKIR/ rendszert használtuk. A Nemzeti Választási Rendszerben a névjegyzéki kérelmek feldolgozását, szavazókörök karbantartását, névjegyzék zárását, nyomtatását, napközbeni jelentések-, a rendkívüli események-, jegyzőkönyvek rögzítését végeztük el.

A Választási Kommunikációs és Információs Rendszer alapvetően a választási szervekkel történő elektronikus kapcsolattartásra és a népszavazással kapcsolatos logisztikai feladatok koordinációjára használtuk.

A Választási Pénzügyi Informatikai Rendszer elsődlegesen a pénzügyi elszámolások és jelentések informatikai támogatását biztosította.

A népszavazást megelőzően két alkalommal volt teljes körű informatikai - 2016. szeptember 22-én és 27-én - és igazgatási próba a kialakított rendszereken keresztül. A próbákat Szombathely Polgármesteri Hivatala határidőre és hibamentesen elvégezte. A népszavazási rendszer tekintetében megállapítható volt, hogy az informatikai rendszer hatékonyan segítette a választást megelőző és a választás napján végrehajtandó feladatokat.

A népszavazással összefüggően helyi szinten elkészítettük a www.valasztas.szombathely.hu portált. Ezen portálon közvetlenül és azonnal elérhetők voltak a szombathelyi választási előkészületekkel és a választás napján történt eseményekkel kapcsolatos információk.

A választási munkálatok előkészítését és lebonyolítását a Polgármesteri Hivatal köztisztviselőivel végeztük el. Tekintettel arra, hogy nagyon sok olyan jegyzőkönyvvezetőt vontunk be a munkában, akik első alkalommal vettek részt szavazásban, számukra több oktatást szerveztünk.

Tekintettel arra, hogy országos népszavazás volt, ezért a szavazóköri jegyzőkönyvek 1. számú példányát és a levélben szavazók nálunk leadott válaszborítékjait 2016. október 3. napján a Nemzeti Választási Irodához szállítottuk. A Nemzeti Választási Iroda valamennyi urna beérkezését követően, de legkésőbb 2016. október 7-én bontatta fel a külképviseleteken leadott szavazatokat tartalmazó urnákat.

Szombathely településen a névjegyzéken szereplő 62.983 választópolgárból 29.805 fő vett részt a népszavazáson, ami 47,32%-ot jelent. A leadott 27.574 db érvényes szavazatból 535 db igen szavazat volt (1,94%), és 27.039 db nem szavazat volt (98,06%). Összehasonlításként a következő ábrákban bemutatásra kerülnek ezek az adatok az országos és a megyei eredményekkel (Forrás: [www.valasztas.hu](http://www.valasztas.hu)).

Elmondható, hogy a választás előkészítése és lebonyolítása megfelelően zajlott. Ehhez azonban szükség volt a Polgármesteri Hivatal, a szociális, idősotthoni intézmények, a bv intézet, a rendőrség, a Közterület-felügyelet, az önkormányzati intézmények, az önkormányzati tulajdonú gazdasági társaságok, az önkormányzati költségvetési szervek munkatársainak, a szavazatszámláló bizottság, a Választási Bizottság tagjai együttműködésére és áldozatos munkájára, amiért ezúttal is szeretném köszönetemet kifejezni.

Felkértem Dr. Hollósy Tamás Urat, a Választási Bizottság Elnökét, hogy a Közgyűlésen adjon ő is rövid tájékoztatást a választásokról.

Kérem a Tisztelt Közgyűlést, hogy a fenti tájékoztatómban foglaltakat tudomásul venni szíveskedjék.

**Szombathely, 2016. október 19.**

**/: Dr. Károlyi Ákos:/**

**Vas 01. OEVI vezetője**

**HATÁROZATI JAVASLAT**

**…../2016.(X.27.) Kgy. számú határozat**

Szombathely Megyei Jogú Város Közgyűlése Vas Megye 01. számú Országgyűlési Egyéni Választási Iroda vezetőjének a 2016. október 2-i országos népszavazásról szóló tájékoztatóját tudomásul veszi.

**Felelős:** Dr. Puskás Tivadar polgármester

Dr. Károlyi Ákos Vas 01. OEVI vezetője

**Határidő:** azonnal